曹勋
和丹客林公
自念老境今枯杨，徒顺和辈求药方。
颇闻大药性炎燥，如燎于原其中藏。
是非海里石鼎煎，大药何适求云仙。
但传钟吕有妙旨，著在诗曲成华编。
诵之如射必中的，坚然不朽贯金石。
内外悉云妙在丹，吐纳何尝及津液。
此事知有行则差，种麻安得豆有芽。
北辕适楚每自失，复似入海欲算沙。
岂惟阮籍途穷哭，录录尚念太仓粟。
水云难访我辈人，风期讵知晋江客。
三百字与五千言，一指便到玄牝门。
它年肯约移玉趾，焚香促膝为细论。
浩气收还质无槁，有待斯言能却老。
小筑云卧天台山，再挂此冠供汛扫。